Qoraqalpog'istonda qizlarini kaltaklagan ayol uzr so'radi — video

Qoraqalpog'istonning xo'jayli tumanida ayol 2021 yilning iyul oyida farzandlarini kaltaklagani xabar qilingandi. Viloyat Ichki ishlar vazirligi axborot xizmati fuqaro x.F. bilan intervyu uyushtirdi.
Ayolning ta'kidlashicha, turmush o'rtog'i Rossiyaning Moskva shahrida ishlab yurganda uning oilasidan hech kim xabar olmagan. Ayol shu sababli qizlarini urib, videoga olib, eriga jo'natgan.
“xo'jayinim Moskvada, uyda yolg'iz, ikki qizim bilan yashayman. Videoni uyida qarindoshlari, ukalari bor, kelib xabar olib turar degan maqsadda olganman. Yo'q, baribir kelishmadi. O'rtada ota-onam kasal bo'ldi, bu ham qattiq ta'sir qilib, shokka tushdim. Buning ortidan ham qizlarimni urdim. Bundan pushaymonman.
Erim 6 yildan beri Moskvada. 2016 yil 4 may kuni turmush qurdik. Shu yil iyun oyida Qozog'istonga ketdik. Shu yerda ishlab, avgustda Moskvaga ketdik. Birgalikda ishladik, men u yerda 3-4 oy yurdim. Katta farzandim Shodiyonaga homilador bo'lib, uyga qaytdim. Erim o'sha yerda qoldi. Orada uyga kelib-ketib turadi.
Erimning uyidan hech kim xabar olib kelmaydi, nevaralarini urib o'ldirib qo'ysam ham, ularning ishi yo'q, degan maqsadda video olingan. xo'jayinimga jo'natish uchun o'zim videoga oldim. Erimning menga rahmi kelib, uydagilariga yoniga boringlar aytar, deb o'ylagandim. Lekin unday bo'lmadi. Yana videoga oldim, baribir bo'lmadi.
Keyin ko'zim ochildi, o'rtada otamni berib qo'ydik. Erim otang o'ldimi, deb so'rab kelmadi. Norasidalarning ko'z yoshi tegdi, deb bilaman. Onam ham kasal bo'lib qolib vafot etdi. Katta qizim 5 yoshda, kichkinam 2 yoshda”, — deydi ayol.
Ma'lum bo'lishicha, eski videolar uning qaynanasi tomonidan tarqatilgan.
“Qaynanam videolar tarqalib ketadi, ertaga televizordan ko'rasan, deb qo'rqitardi. Aytganini qilishdi, nomardlik bo'yicha birinchi o'rin. Ammo men ming yomon bo'lsam ham, kelib birorta nevarasining boshini silamadi. Menga aql, yo'l-yo'riq ko'rsatmadi.
Ollohga shukur, qizlarimni urib, mayib qilib qo'ymasimdan ko'zimni ochdi. xo'jayinim bilan endi baxtli hayot kechiramiz, deganda qaynanam eski videolarni topib olib, tarqatdi. Video 1 yil avval olingan”, — deydi x.F.

Shuningdek, ayol qizlarini ayovsiz kaltaklagani to'g'risidagi izohlarni rad etib, ularga qattiq ozor bermaganini ta'kidladi.
“Buyumlarni hech qachon qizlarimning o'ziga qarab otmaganman, agar o'ziga otadigan bo'lsam, borib ham ura olamanku. Qizlarim hozir o'zim bilan, soppa-sog', xudoga shukur. Yaqinda ham ekspertizaga olib bordik. Opa siz o'zingizga qarang, o'zingizni davolating, deyishdi menga.
Menga qarab eshikka ko'z tikib turgan onalarga maslahatim, hech narsa farzandingizdan ustun emas. Ularning ko'zidan bir tomchi yoshga ham arzimaydi hech kim. Ular endi keladimi-yo'qmi, baribir bizning yuragimizda qoldi. Lekin hech kim hayotda o'zining farzandini bunday xorlamasin.
xo'jayinim har kun ikki soatlab videoaloqa orqali telefon qiladi. Qizlarim ham dadasi telefon qilmasa, ”oyi, dadam qani?“ deb qoladi. Sevishib turmush qurganmiz, boriga ham, yo'g'iga ham ko'ndim. Qozog'istonda dalalalarda ishlab yurdik. Mening bir aybim, shu qizimni urib ozor berganim.
xalqimizdan iltimos qilardim, meni kechirishsin. Bilib-bilmay qarg'amanglar. O'zimni oqlamoqchi emasman, bo'ladigan ish, peshanada bor ekan. Ammo bu dunyoda hech narsa farzandining ko'zida yosh oqizishga arzimas ekan”, — deydi voqea qahramoni.
Eslatib o'tamiz, mazkur holat yuzasidan Jinoya kodeksining 110-moddasi (Qiynash) 2-qismi “a,v” bandlari bilan jinoyat ishi qo'zg'atilgan. x.F.ga nisbatan protsessual cheklov chora belgilash masalasi ko'rilmoqda.